PMIndiaData/PMIndiaSum huggingface dataset:
विशिष्ट  खनिजांच्या संदर्भात रॉयल्टी दर स्पष्ट  करण्यासाठी खाण आणि खनिजे (विकास आणि नियमन) कायदा 1957 च्या दुसऱ्या अनुसूचीत सुधारणा करण्याला केंद्रीय मंत्रिमंडळाची मंजुरी

नवी दिल्ली, 9 मार्च 2022 पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने ग्लू कोनाइट, पोटॅश, एमराल्ड, प्लॅटिनम समूह धातू (PGM), अँडालुसाइट, सिलिमॅनाइट आणि मॉलिब्डेनम या खनिजां संदर्भात रॉयल्टीचा दर स्पष्ट करण्यासाठी खाण आणि खनिजे (विकास आणि नियमन) कायदा, 1957 (यापुढे 'कायदा ' म्हणून संबोधन) च्या दुसऱ्या अनुसूचीमध्ये सुधारणा करण्याच्या खाण मंत्रालयाच्या प्रस्तावाला मंजुरी दिली आहे. या मंजुरीमुळे ग्लूकोनाइट, पोटॅश, एमराल्ड, प्लॅटिनम समूह धातू , अँडालुसाइट आणि मॉलिब्डेनम या खाण पट्यांचा लिलाव सुनिश्चित होईल आणि खनिजांची आयात कमी होईल, खाण क्षेत्र तसेच उत्पादन क्षेत्रात सक्षमीकरणाची संधी निर्माण होईल ज्यामुळे समाजातील एका मोठ्या वर्गाचा सर्वांगीण विकास सुनिश्चित करण्यात मदत होईल. अंडालुसाइट, सिलिमॅनाइट आणि कायनाइट या खनिजांचा रॉयल्टीचा दर आहे त्याचा पातळीवर ठेवला आहे. या मंजुरीमुळे देशाच्या अर्थव्यवस्थेसाठी अनेक महत्त्वाच्या खनिजांच्या आयातीला पर्याय उपलब्ध होईल त्यामुळे मौल्यवान परकीय चलन साठ्याची बचत होईल. खनिजांच्या स्थानिक उत्पादनाच्या माध्यमातून देशाचे परकीय अवलंबित्व कमी करेल. या मंजुरीमुळे देशात प्रथमच ग्लूकोनाइट, पोटॅश, एमराल्ड, प्लॅटिनम समूह धातू, अँडालुसाइट आणि मॉलिब्डेनम या खनिजांच्या खाण क्षेत्राचा लिलाव सुनिश्चित होईल. 2015 मध्ये या कायद्यात सुधारणा करण्यात आली. खनिज क्षेत्राला अधिक चालना देण्यासाठी, 2021 मध्ये या कायद्यात आणखी दुरुस्ती करण्यात आली. नवीन सुधारणांअंतर्गत, सरकारने खाण क्षेत्रांच्या लिलाव, उत्पादन वाढ, व्यवसायात सुलभता सुधारणा आणि सकल देशांतर्गत उत्पादन (GDP) मध्ये खनिज उत्पादनाचे योगदान वाढवायला चालना दिली आहे. पंतप्रधानांनी दिलेल्या आत्मनिर्भर भारताच्या संकल्पनेला अनुरूप खाण मंत्रालयाने देशातील खनिजांच्या उत्खननात वाढ करण्यासाठी पावले उचलली आहेत, ज्यामुळे लिलावासाठी अधिक खाण क्षेत्र उपलब्ध झाली आहेत . लोह खनिज, बॉक्साईट, चुनखडी यांसारख्या पारंपारिक खनिजांसाठीच नव्हे तर खोलवर असलेली खनिजे, खत खनिजे, महत्वपूर्ण खनिजे आणि आयात केली जाणारी खनिजे यांच्या शोधकार्यात वाढ झाली आहे. राज्य सरकारांच्या सक्रिय सहकार्याने देशात 145 हून अधिक खाण क्षेत्रांचा यशस्वीपणे लिलाव करण्यात आला आहे. 2021 मध्ये केलेल्या सुधारणांमुळे आणखी प्रोत्साहन मिळून, 2021-22 या आर्थिक वर्षात 146 पेक्षा जास्त खाण क्षेत्र लिलावासाठी उपलब्ध करण्यात आले आहेत. यातील 34 ब्लॉक्सचा या आर्थिक वर्षात यशस्वी लिलाव झाला आहे. ग्लूकोनाइट आणि पोटॅश सारखी खनिजे शेतीमध्ये खत म्हणून वापरली जातात. प्लॅटिनम समूह धातू (PGM) उच्च मूल्याचे धातू आहे जो विविध उद्योगांमध्ये आणि नाविन्यपूर्ण संशोधनात वापरला जातो. अंडालुसाइट, मॉलिब्डेनम सारखी खनिजे औद्योगिक क्षेत्रात वापरली जाणारी महत्त्वपूर्ण खनिजे आहेत. या खनिजांच्या स्वदेशी खाणकामाला प्रोत्साहन देणे हे राष्ट्रीय हिताचे आहे ज्यामुळे पोटॅश खते आणि इतर खनिजांची आयात कमी होईल. खाण मंत्रालयाने उचललेल्या या पावलांमुळे खाण क्षेत्रात रोजगार निर्मिती वाढेल अशी शक्यता आहे. हे उद्योगांसाठी खनिजांची वाढीव उपलब्धता सुनिश्चित करेल आणि शेतीला मदत देईल.
पंतप्रधानांनी ॲडॉबीचे अध्यक्ष व मुख्य कार्यकारी अधिकारी शंतनू नारायण यांची घेतली भेट

नवी दिल्ली, 23 सप्टेंबर 2021 पंतप्रधान नरेंद्र मोदी यांना ॲडॉबीचे अध्यक्ष व मुख्य कार्यकारी अधिकारी शंतनू नारायण यांची भेट घेतली. ॲडॉबीचे सहकार्य व भारतातील आगामी गुंतवणूकीच्या योजना यावरही चर्चा केली. डिजिटल इंडिया या भारताच्या महत्वाकांक्षी योजना तसेच आरोग्य, शिक्षण व संशोधन आणि उपयोजन क्षेत्रात उभरत्या तंत्रज्ञानाचा वापर यावरही ही चर्चा केंद्रीत होती.
“आयुष्मान भारत” अंतर्गत आरोग्य विमा कार्यक्रमाच्या तयारीचा पंतप्रधानांनी घेतला आढावा

पंतप्रधान नरेंद्र मोदी यांनी “आयुष्मान भारत” अंतर्गत आरोग्य विमा योजनेच्या प्रारंभीच्या तयारीचा आज आढावा घेतला. प्रति कुटुंब पाच लाख पर्यंत विमा कवच या योजनेअंतर्गत दिले जाणार आहे. दहा कोटीपेक्षा जास्त गरीब आणि वंचित कुटुंबांना हे कवच पुरविण्याचे उद्दीष्ट ठेवण्यात आले आहे. राज्यांमधील तयारी आणि या योजनेशी संबंधित तंत्रविषयक पायाभूत सुविधांचा विकास यासह विविध पैलूंबाबत, आरोग्य आणि कुटुंब कल्याण मंत्रालय, नीती आयोग आणि पंतप्रधान कार्यालयातल्या अधिकाऱ्यांनी पंतप्रधानांना माहिती दिली. एप्रिलमध्ये डॉ. बाबासाहेब आंबेडकर जयंतीचे औचित्य साधून पंतप्रधानांनी, “आयुष्मान भारत” अंतर्गत छत्तीसगडमधल्या बिजापूर या महत्वाकांक्षी जिल्ह्यात पहिल्या हेल्थ ॲण्ड वेलनेस सेंटरचे उद्‌घाटन केले होते.
संयुक्त राष्ट्रांच्या आमसभेला पंतप्रधानांनी केले संबोधित

संयुक्त राष्ट्रांच्या आमसभेला पंतप्रधान नरेंद्र मोदी यांनी आज न्यूयॉर्क इथे संबोधित केले. महात्मा गांधी यांचा सत्य आणि अहिंसेचा संदेश आजही शांतता, प्रगती आणि जगाच्या विकासासाठी समपर्क असल्याचे पंतप्रधानांनी सांगितले. स्वच्छ भारत, आयुष्मान भारत, जनधन योजना, आधार यासारख्या जनकेंद्री उपक्रमांमुळे घडलेले परिवर्तन पंतप्रधानांनी अधोरेखित केले. भारताने असे उपक्रम हाती घेतल्याने संपूर्ण जगासाठी ते आशादायी असते, असे पंतप्रधान म्हणाले. एकदाच वापरात येणाऱ्या प्लॅस्टिकपासून मुक्त होण्यासाठी भारताच्या कटिबद्धतेचा त्यांनी उल्लेख केला. प्रत्येक घराला पाणी, प्रत्येक कुटुंबाला घर आणि येत्या 5 वर्षात क्षयरोगाचे उच्चाटन करण्यासाठीच्या सरकारच्या कटिबद्धतेचा त्यांनी उच्चार केला. भारतीय संस्कृतीवर भर देताना जनकल्याण हे आमच्या संस्कृतीचा भाग असल्याचे सांगून जन सहभागाद्वारे लोक कल्याण हा आपल्या सरकारचा मंत्र असल्याचे पंतप्रधान म्हणाले. 130 कोटी जनतेच्या आकांक्षा पूर्ण करण्याचे सरकारचे प्रयत्न हे संपूर्ण जगासाठीही लाभादायक ठरणार असल्याचे ते म्हणाले. आम्ही केवळ आमच्या जनतेसाठी नव्हे तर संपूर्ण जगाच्या कल्याणासाठी कार्य करत आहोत म्हणूनच ‘सबका साथ, सबका विकास, सबका विश्वास’ हे आमचे ब्रीद वाक्य आहे, असे पंतप्रधान म्हणाले. दहशतवाद हे जगासमोरचे मोठे आव्हान आहे, मानवतेच्या कल्याणासाठी सर्व जगाने दहशतवादाविरोधात एकवटण्याचे आवाहन त्यांनी सर्व राष्ट्रांना केले. भारताने जगाला युद्ध नव्हे, तर बुद्धांचा शांततेचा संदेश दिला. संयुक्त राष्ट्रांच्या शांतता मोहिमेत भारताच्या योगदानाचा त्यांनी उल्लेख केला. बहुपक्षीय या संज्ञेला नवा आयाम देण्याचे आवाहन त्यांनी आंतरराष्ट्रीय समुदायाला केले. जग एका नव्या युगातून जात आहे. विभाजित झालेले जग हे कोणाच्याच हिताचे नाही, असे पंतप्रधान म्हणाले. जागतिक आव्हानांना तोंड देण्यासाठी एकत्रित कृती करण्यासंदर्भात त्यांनी तमिळ तत्ववेत्ते कनियान पुंगुद्रनार आणि स्वामी विवेकानंद यांची वचने नमूद केली. सलोखा आणि शांतता हा जगातल्या सर्वात मोठ्या लोकशाहीचा उर्वरित जगाला संदेश आहे, असे त्यांनी सांगितले. भारतात उर्त्सजनाचे दरडोई प्रमाण कमी असल्याने जागतिक तापमान वाढीत भारताचा वाटा कमी असला, तरीही जागतिक तापमान वाढीचे परिणाम रोखण्यात भारत आघाडीवर आहे. आंतरराष्ट्रीय सौर आघाडी, 450 गिगावॅट नवीकरणीय उर्जेचे उद्दिष्ट यांचा उल्लेख करुन हवामान बदलाचे परिणाम रोखण्यासंदर्भात सरकारने उचललेल्या पावलांची त्यांनी माहिती दिली.
संसदेच्या अर्थसंकल्पीय अधिवेशनाच्या दुसऱ्या सत्राच्या पार्श्वभूमीवर पंतप्रधान नरेंद्र मोदी यांचे प्रसारण माध्यमांना संबोधन

मित्रांनो स्वागत, संसदेच्या अर्थसंकल्पीय अधिवेशनातील सुट्टीनंतर पुन्हा एकदा आपण सगळे भेटत आहोत. अधिवेशनात अर्थसंकल्पावर विस्तृत चर्चा होईल आणि चर्चा व वादाचा स्तर चांगल्या गुणवत्तेचा असेल, याची मला खात्री आहे. गरीबांच्या कल्याणावर चर्चा केंद्रीत असेल. वस्तू आणि सेवा करा संदर्भात आम्ही आशावादी आहोत. सर्व राज्यांनी यासाठी सकारात्मक सहाय्य केले आहे हे आमच्या आशेचे एक कारण आहे. सर्व राजकीय पक्षांनी सुध्दा सकारात्मक पध्दतीने सहकार्य केले आहे. लोकशाही पध्दतीने या मुद्दयावर विस्तृत चर्चा केल्यानंतर काही निर्णयावर सहमती झाली असून यासंदर्भात गती मिळत आहे. या अधिवेशनात वस्तू आणि सेवा कराची प्रक्रिया पूर्ण व्हावी यासाठी सर्वांचे सहकार्य मिळविण्याकरिता प्रयत्न सुरु आहेत. तुम्हा सर्वांचे पुन्हा एकदा आभार.
पंतप्रधानांच्या हस्ते बालकांना राष्ट्रीय शौर्य पुरस्कार प्रदान

पंतप्रधान नरेंद्र मोदी यांनी आज 25 बालकांना राष्ट्रीय शौर्य पुरस्कार प्रदान केले. समयसूचकता, जलद विचार, निःस्वार्थ निर्धार आणि सोबतच्या माणसांप्रती संवेदनशीलता हे महत्वाचे गुण या बालकांनी केलेल्या पराक्रमी कृत्यांमागे होते, अशा शब्दांत पंतप्रधानांनी पुरस्कार विजेते आणि त्यांच्या पालकांचे आभिनंदन केले. पुरस्कार विजेत्यांचे पराक्रमाचे हे कृत्य, हा अशा कृत्यांचा शेवट असू नये, असे पंतप्रधानांनी सांगितले. आयुष्यात विकास सुरू राहिला पाहिजे, बालकांनी कारकीर्द घडविणे सुरू ठेवले पाहिजे आणि आपल्या सर्वोत्तम क्षमतांसह समाजाची सेवा करणे सुरू ठेवले पाहिजे, असेही ते म्हणाले. पंतप्रधानांच्या हस्ते आजच प्रकाशित झालेल्या ‘लाईफ प्रोग्रेशन ऑफ आयसीसीडब्ल्यू ऩॅशनल ब्रेव्हरी अवॉर्डीज्’ या पुस्तकात या पैलुंना स्पर्श करण्यात आल्याचे त्यांनी सांगितले. महिला व बाल विकास मंत्री श्रीमती मेनका गांधी यावेळी उपस्थित होत्या. असामान्य शौर्याची कृत्ये करणाऱ्या, गुणवंत सेवा देणाऱ्या आणि स्वत:चे अनुकरण करण्याची प्रेरणा इतर मुलांना देणाऱ्या बालकांना सार्थ ओळख मिळवून देण्यासाठी राष्ट्रीय बाल कल्याण परिषदेतर्फे राष्ट्रीय शौर्य पुरस्कार योजना सुरू करण्यात आली.
पंतप्रधानांचे ब्रिटनमधील कार्यक्रम    – नोव्हेंबर 13, 2015

पंतप्रधान नरेंद्र मोदी यांनी यावेळी दोन्ही देशांदरम्यान असणाऱ्‍या ऐतिहासिक संबंध आणि हितसंबंधाविषयी सांगितले. आर्थिक संबंध हे दोन देशांमधील भागीदारीच्यादृष्टीने अत्यंत महत्वाचे घटक आहेत, असे ते म्हणाले. “मेक इन इंडिया”, पायाभूत संरचनेच्या विकासासाठी विशेष भर, अनेक क्षेत्रामध्ये थेट विदेशी गुंतवणुकीला असणारा वाव, तसेच 2022 पर्यंत सर्वांना 50 दशलक्ष नवीन घरे व 175 गिगा वॅट एवढ्या नवीकरणीय ऊर्जचे उत्पादन या केंद्र सरकारच्या उपक्रमांचा त्यांनी आवर्जुन उल्लेख केला. भारतात ब्रिटिश कंपन्यांनी केलेली गुंतवणूक ही दोन्ही देशांना फायदेशीर ठरणारी भागीदारी राहील. महाराणींनी (इंग्लडच्या राणींनी) पंतप्रधान मोदी यांच्यासाठी मेजवानीचे आयोजन केले होते. याप्रसंगी त्यांनी भेटवस्तूही दिल्या. भारताची अफाट अशी विविधता हेच त्याचे वैशिष्ट्य असल्याचे पंतप्रधान नरेंद्र मोदी म्हणाले. लंडनमध्ये वेंबले स्टेडियम येथे मोठ्या संख्येने उपस्थित असलेल्या ब्रिटिश-भारतीय समुदायाला ब्रिटनचे पंतप्रधान श्री. डेव्हिड कॅमेरॉन यांच्या उपस्थितीत, पंतप्रधान नरेंद्र मोदी यांनी संबोधित केले. यावेळी त्यांनी शिख समुदायाच्या महान योगदानाविषयी आणि भारताच्या सुफी परंपरेविषयी सांगितले. लंडनमध्ये शिख समुदायासोबत काल झालेल्या बैठकीचा संदर्भ देत पंतप्रधानांनी शिख समुदायाच्या वेदना व समस्या आपणास कळतात व त्यांच्या समस्याचे निराकरण करण्यासाठी आपण काम करत असल्याचे सांगितले. भारताविषयीच्या त्यांचा दृष्टीकोन स्पष्ट करतांना पंतप्रधानांनी एका तासापेक्षा अधिक चालेल्या आपल्या भाषणात अल्वर, राजस्थान येथील इम्रान खान यांचा उल्लेख केला. खान यांनी 50 शैक्षणिक अ‍ॅप्स तयार करून ते मोफत वितरित केले होते. जागतिक स्तरावर यशस्वी ठरलेले “सेल्फी विथ डॉटर” या हरियाणाच्या एका सरपंचाच्या संकल्पनेतून साकारलेल्या या अभियानाने “बेटी बचाओ, बेटी पढाओ” या योजनेस चांगला प्रतिसाद मिळाला असल्याचे त्यांनी सांगितले. यावेळी त्यांनी आपणास भारताच्या एका उज्वल भविष्याची खात्री असल्याचे सांगितले. कारण, भारतामधील इम्रान खान,ज्याने शैक्षणिक अ‍ॅप्स तयार करून विनामूल्य वाटले व ते सरपंच ज्यांनी “सेल्फी विथ डॉटर” ची संकल्पना मांडली, हे खऱ्‍या अर्थाने त्यांच्या मते भारताची दृष्टी आहेत. जगातील सर्व प्रमुख धर्म भारतात आहेत आणि खूप मोठ्या संख्येने आहेत. भारतीय समुदाय जेथे पण जातात तेथे हि मुल्ये घेऊन जातात. त्यामुळे तेच खऱ्‍या अर्थाने भारताचे महान राजदूत आहेत, असे पंतप्रधानांनी निदर्शनास आणून दिले. पंतप्रधानांनी आतापर्यंत सरकारने घेतलेल्या पुढाकाराविषयी सांगितले. यामध्ये प्रामुख्याने स्वच्छ भारत, स्वच्छ ऊर्जा, भारतीय नागरिकांच्या आयुष्यात परिवर्तन घडविणाऱ्‍या योजना यांचा समावेश होता. आर्थिकदृष्ट्या परवडणाऱ्‍या सौर ऊर्जेच्या उत्पादनाचे ध्येय गाठण्यासाठी जगामधील मुबलक प्रमाणात सौर उर्जा लाभलेल्या देशांच्या “सौर युतीचे” जागतिक नेतृत्व भारत करेल, असा विश्वास पंतप्रधानांनी यावेळी व्यक्त केला.
स्वामी विवेकानंद यांनी 1893 मध्ये शिकागो येथे केलेल्या उत्कृष्ट भाषणाचे पंतप्रधानांनी केले स्मरण

पंतप्रधान नरेंद्र मोदी यांनी स्वामी विवेकानंद यांच्या 1983 शिकागो येथे केलेल्या उत्कृष्ट भाषणाचे आज स्मरण केले आहे. श्री मोदी म्हणाले, की 1893 मध्ये याच दिवशी त्यांनी शिकागो येथे त्यांचे सर्वात उल्लेखनीय भाषण केले होते. त्यांच्या या भाषणामुळे जगाला भारताच्या संस्कृतीचे आणि परंपरेचे दर्शन घडले होते. आपल्या ट्विटर संदेशामध्ये पंतप्रधान म्हणाले: "11 सप्टेंबरचा या दिवसाशी स्वामी विवेकानंद यांचा एक विशेष संबंध आहे. 1893 मध्ये याच दिवशी त्यांनी शिकागोमध्ये त्यांचे सर्वात उल्लेखनीय भाषण केले होते. त्यांच्या भाषणाने जगाला भारताच्या संस्कृतीची आणि परंपरेची ओळख करून दिली होती."
भारत आणि बेल्जियम यांच्यातील माहिती दळणवळण तंत्रज्ञान आणि इलेक्ट्रॉनिक्स क्षेत्रात सहकार्याबाबत सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारत आणि बेल्जियम यांच्यातील माहिती दळणवळण तंत्रज्ञान आणि इलेक्ट्रॉनिक्स क्षेत्रात सहकार्याबाबत सामंजस्य कराराची माहिती देण्यात आली. बेल्जीयमचे राजे फिलिप यांच्या भारत दौऱ्यात 7,नोव्हेंबर 2017.रोजी या करारावर स्वाक्षऱ्या करण्यात आल्या होत्या. माहिती दळणवळण तंत्रज्ञान आणि इलेक्ट्रॉनिक्स क्षेत्रातील सर्वोत्तम पद्धतीचे आदान प्रदान , डिजिटल अजेंडा तंत्रज्ञान आणि संशोधन, ई-शासन आणि ई-सार्वजनिक सेवा , परिषदांमध्ये सहभाग, अभ्यास दौरे, सायबर सुरक्षा आदी मुद्द्यांबाबत उभय देशांदरम्यान सहकार्य वृद्धिंगत करणे हा या कराराचा उद्देश आहे.
महात्मा गांधी यांच्या पुण्यतिथीनिमित्त पंतप्रधानांनी वाहिली श्रद्धांजली

महात्मा गांधी यांच्या पुण्यतिथीनिमित्त पंतप्रधान नरेंद्र मोदी यांनी आज त्यांना श्रद्धांजली वाहिली आहे. ‘पुज्य बापू को उनकी पुण्यतिथीपर शत् शत् नमन’ असे पंतप्रधानांनी म्हटले आहे. “महात्मा गांधी यांनी दाखवलेल्या मार्गावरुन वाटचाल करण्याच्या कटिबद्धतेचा आपण यानिमित्ताने पुनरुच्चार करु तसेच त्यांनी आयुष्यभर जपलेली मूल्ये पाळू”, असे पंतप्रधानांनी म्हटले आहे.
पंतप्रधानांतर्फे कोक्राझारमधील हल्ल्याचा तीव्र निषेध

आसाममधील कोक्राझार येथे झालेल्या हल्ल्याबद्दल पंतप्रधान नरेंद्र मोदी यांनी दु:ख व्यक्त केले असून, या हल्ल्याचा तीव्र निषेध केला आहे. पंतप्रधान म्हणाले, “कोक्राझारमधील हल्ल्यामुळे व्यथित झालो आहे. आम्ही या हल्ल्याचा तीव्र निषेध करतो. मृत्यूमुखी पडलेल्या आणि जखमी झालेल्यांच्या कुटुंबांच्या दु:खात आम्ही सहभागी आहोत. गृह मंत्रालय आसाम सरकारच्या संपर्कात आहे आणि परिस्थितीवर लक्ष ठेवून आहे.”
पंतप्रधानांच्या अध्यक्षतेखाली पायाभूत क्षेत्रासंदर्भातील उच्चस्तरीय बैठक संपन्न

पायाभूत प्रकल्‍पांची अंमलबजावणी जलद गतीने व्हावी यासाठी निती आयोगाने आंतर-विभागीय आणि केंद्र तसेच राज्यासंदर्भातील मुद्दयांच्या जलद निर्णयावर लक्ष केंद्रित करावे, असे पंतप्रधान नरेंद्र मोदी यांनी म्हटले आहे. पायाभूत क्षेत्रासंदर्भातील उच्च स्तरीय बैठकीत ते बोलत होते. ऊर्जा, कोळसा, नवीकरणीय ऊर्जा, बंदरे आणि किनारपट्टी विकास, रस्ते आणि रेल्वे अशा विविध पायाभूत क्षेत्रासंदर्भातील सादरीकरण यावेळी निती आयोगाच्या वतीने करण्यात आले. 20 हजार गावात वीज नाही, तेथे विद्युत जाळे निर्माण करण्यासाठीचे कार्य मोहिमेच्या रुपात करुन ते ठराविक मर्यादेत पूर्ण करावे, असे निर्देशही पंतप्रधानांनी यावेळी दिले. संपूर्ण ग्रामीण विद्युतीकरणाचे ध्येय सुनिश्चित करण्यासाठी सौर ऊर्जा, रेल्वेसारख्या पायाभूत सुविधांच्या माध्यमातून विद्युत जोडणी आदी कल्पनांच्या कल्पक उपायांचा शोध घेतला लावला जावा, असेही ते म्हणाले. सध्याच्या ऊर्जा प्रकल्पांना भेडसावणारा कोळसा पुरवठयाच्या समस्येचे पूर्ण निराकरण झाल्याची माहिती यावेळी देण्यात आली. देशातील सौर ऊर्जा निर्मिती क्षमतेत वाढ करण्यासाठीच्या योजनांचा पंतप्रधानांनी यावेळी आढावा घेतला. उदाहरणादाखल सांगताना पंतप्रधान म्हणाले की देशातील सर्व प्रमुख क्रिकेट स्टेडियममधील ऊर्जेचा वापर पारंपारिक ऊर्जेतून सौर ऊर्जेत केला जाऊ शकतो. सागरमाला प्रकल्पाद्वारे नीलक्रांतीचे आवाहन करत पंतप्रधानांनी किनारी विकासाच्या प्रगतीचा आढावा घेतला. रेल्वे स्थानकांच्या पुनर्विकासाबाबतच्या दृष्टीकोनात मूलभूत बदल झाला पाहिजे, असे ते म्हणाले. आंतरराष्ट्रीय गुंतवणूकदारांबरोबर झालेल्या ब्लॅकरॉक इंडिया इन्व्हेस्टर समिटचा दाखला देत पंतप्रधान म्हणाले की, पायाभूत क्षेत्रासाठी निधी हा अडथळा राहणार नाही. गुंतवणूकीसाठी अनुकूल असा सर्वंकष आराखडा आणि पर्यावरण निर्माण करण्याच्या दिशेन काम करावे अशा सूचना पंतप्रधानांनी यावेळी संबंधित विभागांना दिल्या पायाभूत क्षेत्र मंत्रालय, पंतप्रधान कार्यालय, निती आयोग आदी विभागाचे शासकीय अधिकारी यावेळी उपस्थित होते.
शिक्षक दिनानिमित्त पंतप्रधानांचा संदेश

शिक्षक दिनानिमित्त संपूर्ण शिक्षकवृंदाला शुभेच्छा! परिश्रम, निष्ठा आणि बांधिलकी जपणाऱ्या संपूर्ण शिक्षकवृदांला नमन करण्याचा हा दिवस आहे. शाळेतल्या वर्गात विविध विषय शिकवण्याबरोबरच विद्यार्थ्यांच्या जीवनात महत्त्वाची भूमिका बजावणारे शिक्षक, हे मार्गदर्शक आणि गुरूही असतात. शिक्षकांच्या नि:स्वार्थी वृत्तीची जगभरात वाखाणणी केली जाते. व्यस्त जीवन आणि कौटुंबिक जबाबदाऱ्या पेलतानाही, विद्यार्थ्यांनी, नवनव्या कल्पना आणि संकल्पना सहजपणे आत्मसात कराव्यात यावर शिक्षकांचा कटाक्ष असतो. फलश्रृतीवर लक्ष: देशात शिक्षण क्षेत्रात सध्या मोठे बदल घडत आहेत. पारंपरिक पद्धतीच्या चौकटी बाहेर जाऊन आपण आता फलनिष्पत्तीला प्राधान्य देत आहोत. यासंदर्भात युवामनात संशोधन आणि नाविन्यतेची आस जागवण्यासाठी आपल्या शिक्षकांचे परिश्रम पाहून मला आनंद होत आहे. यामुळे युवा मनात स्वत:साठी आणि राष्ट्रासाठी नवनव्या गोष्टी करण्याची जिज्ञासा निर्माण होईल. एकदाच वापरात येणाऱ्या प्लास्टीकचा उपयोग टाळण्यासाठी मदत – या शिक्षक दिनी, शिक्षक वृंदाला माझी एक विनंती आहे. एकदाच वापरात येणाऱ्या प्लास्टीकपासून मुक्त होण्यासाठी भारताने अभियान हाती घेतले आहे हे आपल्याला माहितीच आहे. यामध्ये शिक्षक वृंदानं सक्रीय सहभाग द्यावा असे आवाहन मी करतो. एकदाच वापर होणाऱ्या प्लास्टीकमुळे पर्यावरणाची कशी हानी होते. हे शिक्षकांनी, विद्यार्थ्यांना समजावून सांगून त्याचा वापर टाळण्याला प्रवृत्त केले तर विद्यार्थ्यांचाही यात सहभाग राहील. आपल्या लाडक्या बापूंना त्यांच्या 150 व्या जयंतीला ही मोठी आदरांजली ठरेल. आजच्या दिवशी, महान शिक्षक, मार्गदर्शक आणि गुरू डॉ. सर्वपल्ली राधाकृष्णन यांना मी आदरांजली अर्पण करतो. त्यांच्या जीवनचरित्रापासून स्फूर्ती घेऊन अधिकाधिक लोकांनी शिक्षकीपेशा स्वीकारून युवा मनांना आकार द्यावा. शिक्षक दिनाच्या पुन्हा शुभेच्छा!
पंतप्रधानांच्या हस्ते 106 व्या भारतीय विज्ञान काँग्रेसचे जालंधरमध्ये उद्‌घाटन होणार

पंतप्रधान नरेंद्र मोदी येत्या 3 तारखेला पंजाबला भेट देणार आहेत. 106 व्या भारतीय विज्ञान काँग्रेसचे जालंधर येथे पंतप्रधानांच्या हस्ते उद्‌घाटन होईल. यावेळी पंतप्रधान उद्‌घाटनपर भाषणही करतील. त्यानंतर पंतप्रधान गुरूदासपूर येथे जाहीर सभेला संबोधित करणार आहेत. विज्ञान, तंत्रज्ञान आणि नवकल्पनांना प्रोत्साहन देण्याचा पंतप्रधानांचा दृष्टीकोन असून पंतप्रधान कार्यालयाचा कार्यभार स्वीकारल्यापासून पंतप्रधान पाचव्यांदा भारतीय विज्ञान काँग्रेसला संबोधित करणार आहेत. याआधी 2015 मध्ये 102 व्या भारतीय विज्ञान काँग्रेसला, 2016 मध्ये 103 व्या, 2017 मध्ये 104 व्या 2018 मध्ये 105 व्या भारतीय विज्ञान काँग्रेसला पंतप्रधान नरेंद्र मोदी यांनी संबोधित केले आहे.
पंतप्रधान नरेंद्र मोदी आणि दक्षिण अफ्रिकेचे अध्यक्ष यांच्यामध्ये दूरध्वनीवरून चर्चा

पंतप्रधान नरेंद्र मोदी यांनी आज दक्षिण अफ्रिकेचे अध्यक्ष सिरील रामाफोसा यांच्याबरोबर दूरध्वनीवरून चर्चा केली. उभय नेत्यांनी यावेळी कोविड-19 या जागतिक महामारीच्या पार्श्‍वभूमीवर देशांतर्गत, प्रादेशिक आणि जागतिक स्तरावर निर्माण झालेल्या आव्हानाविषयी आपआपली मते व्यक्त केली. या आजाराचा प्रसार रोखण्यासाठी दोन्ही देशात कोणती पावले उचलण्यात येत आहेत, तसेच लोकांच्या आरोग्याच्या रक्षणासाठी त्याचबरोबर आर्थिक दुष्परिणाम कमीतकमी व्हावेत, यासाठी सरकार करत असलेल्या उपाय योजनांची चर्चा केली. सध्याच्या कठीण परिस्थितीचा सामना करण्यासाठी दक्षिण अफ्रिकेला आवश्यक असलेल्या औषधांचा पुरवठा करण्यासाठी भारताच्यावतीने सर्वतोपरी मदत करण्यात येईल, असे आश्वासन पंतप्रधान मोदी यांनी योवळी दिले. कोविड-19 महामारीचा प्रसार संपूर्ण खंडामध्ये झाला आहे. अशा संकटाच्या काळात अफ्रिकन संघाचे अध्यक्ष म्हणून राष्ट्राध्यक्ष रामाफोसा पुढाकार घेवून अतिशय कार्यक्षमतेने समन्वयकाची भूमिका पार पाडत आहेत, याबद्दल पंतप्रधानांनी त्यांचे कौतुक केले. भारत आणि दक्षिण अफ्रिका यांच्यामध्ये शतकांपासून जुने मैत्रीचे दृढ नाते आहे. यामुळे दोन्ही देशांतल्या माणसां-माणसांमध्ये ऋणानुबंध जुळले आहेत. हे लक्षात घेवून या कोरोनाविरुद्धच्या लढाईमध्ये अफ्रिकेच्या प्रयत्नांना भारताकडून पूर्ण सहकार्य मिळेल, असे आश्वासनही पंतप्रधान यांनी यावेळी दिले.
भारत आणि कोरिया यांच्यातल्या 9 अब्ज अमेरिकी डॉलर्स  निर्यात पत विषयक सामंजस्य कराराला मंत्रिमंडळाची मान्यता

भारताची एक्झिम बँक आणि कोरियाची एक्झिम बँक यांच्यातल्या, भारतातल्या पायाभूत सुविधांच्या विकासासाठी आणि तिसऱ्या देशातल्या प्रकल्पाचा भाग म्हणून वस्तू आणि सेवा पुरवण्यासाठी,9अब्ज अमेरिकी डॉलर्स निर्यात पत विषयक प्रस्तावित सामंजस्य कराराला मंत्रिमंडळाची मान्यता मिळाली आहे. वित्त मंत्री अरुण जेटली वार्षिक द्विपक्षीय चर्चेसाठी येत्या 14 – 15 जूनला कोरियातल्या सेऊलला भेट देणार आहेत त्या वेळी या प्रस्तवित करारावर स्वाक्षऱ्या अपेक्षित आहेत.भारत आणि कोरिया यांच्यातले आर्थिक आणि राजकीय संबंध दृढ होण्याबरोबरच देशाच्या निर्यातीलाही या निर्णयामुळे चालना मिळण्याची अपेक्षा आहे.भारतातल्या स्मार्ट सिटी,रेल्वे,ऊर्जा निर्मिती आणि वहन या क्षेत्रासाठी निर्यात पत उपयोगात आणली जाईल.
कुवैतमधील अनिवासी भारतीय विद्यार्थ्याची भारतीय सैन्य दल कल्याण निधीला देणगी

कुवैतमध्ये राहणारा अनिवासी भारतीय विद्यार्थी रिद्धिराज कुमार याने सैन्य दल कल्याण निधीसाठी 18 हजार रुपयांचा धनादेश पंतप्रधान नरेंद्र मोदी यांच्याकडे सुपूर्द केला . त्याला एसीईआरकडून पारितोषिक म्हणून 80 कुवेती दिनार अर्थात 18 हजार रुपये मिळाले होते. रिद्धिराज कुमारने आज नवी दिल्ली येथे त्याच्या आईसोबत पंतप्रधान नरेंद्र मोदी यांची भेट घेतली. कुवैतमधल्या इंडियन एज्युकेशन स्कूल मधील रिद्धिराज कुमारला ऑस्ट्रेलियन कौन्सिल फॉर एज्युकेशन रिसर्च अर्थात एसीईआर तर्फे घेण्यात आलेल्या आंतरराष्ट्रीय परिक्षेत पुरस्कार मिळाला होता. रिद्धिराजने गणित आणि विज्ञान परिक्षेत उत्तम यश मिळवल्याबद्दल त्याला एकूण 80 कुवेती दिनारचे पारितोषिक मिळाले आहे. पंतप्रधान नरेंद्र मोदी यांनी रिद्धिराज याच्या दानशूरपणाबद्दल तसेच शैक्षणिक प्राविण्याबद्दल त्याचे अभिनंदन केले. रिद्धिराजने अनेक विविध नाविन्यपूर्ण प्रकल्पात काम केल्याची माहितीही पंतप्रधानांनी करुन घेतली. रिद्धिराजची आई कृपा भट्ट यांनी “प्रत्येक मूल अलौकिक कार्यक्षम” या प्रकल्पावर काम करत असल्याचे पंतप्रधानांना सांगितले. तसेच मुलांमधील प्रतिभा शोधण्यासाठी शिक्षकांकरता भारतात मोफत अभ्यासवर्ग घेत असल्याचे पंतप्रधानांना सांगितले. नाविन्यपूर्ण शिक्षण प्रकल्पांबद्दल माहिती सर्वत्र पोहोचवण्यासाठी कृपा भट्ट यांच्या कटीबद्धतेबद्दल पंतप्रधानांनी त्यांचे अभिनंदन केले.
पंतप्रधान कार्यालयात ‘दिवाळी मिलन’ आयोजित

आज लोक कल्याण मार्गावर पंतप्रधान कार्यालयातील सर्व अधिकारी व कर्मचारी यांच्यासाठी ‘दिवाळी मिलन’ आयोजित करण्यात आले होते. पंतप्रधान नरेंद्र मोदी यांनी सर्वांना दिवाळीच्या हार्दिक शुभेच्छा दिल्या. संपूर्ण पंतप्रधान कार्यालयातील कर्मचाऱ्यांनी केलेल्या चांगल्या कामाचे कौतुक करताना पंतप्रधान म्हणाले की, कर्मचाऱ्यांच्या परिश्रम व निरंतर प्रयत्नांमुळे सरकारने केलेले सर्व परिवर्तन कार्य शक्य झाले आहे. मागील वर्षात घडलेल्या घटनांचा आढावा घेण्यास आणि येणाऱ्या वर्षात अधिकाधिक उंची गाठण्यासाठी प्रयत्नांची शिकस्त करण्याचे आव्हान त्यांनी कर्मचाऱ्यांना केले. पंतप्रधान म्हणाले की, पीएम कार्यालय संपूर्ण सरकारसाठी एक आदर्श म्हणून काम करत असून पीएमओ केवळ अंमलबजावणीच करत नाही तर प्रेरणा आणि मार्ग हही दाखवते. पंतप्रधानांनी कर्मचाऱ्यांना त्यांच्या कामाच्या नैतिकतेने आणि वचनबद्धतेने उर्वरित सरकारसाठी प्रेरणास्थान बनावे असे आवाहन केले. २०२२ मध्ये भारताने स्वातंत्र्याचे 75 वे वर्ष साजरे करतांना सर्व उद्दिष्ट पूर्ण होतील अशी उद्दीष्टे त्यांनी मांडली. पंतप्रधान म्हणाले की पीएमओने लाखो नागरिकांची स्वप्ने व आकांक्षा पूर्ण करण्याच्या दिशेने काम करत राहिले पाहिजे.
भोपाळमधील मेट्रो रेल्वे जोडणीला चालना

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भोपाळमधील प्रमुख भागांना जोडणाऱ्या करोंद सर्कल ते एम्स (14.99 किमी ) आणि (ii)भडभडा स्क्वेअर ते रत्नागिरी तिराहा (12.88 Km) या एकूण 27.87 किमी लांबीच्या दोन कॉरिडॉर्सचा समावेश असलेल्या भोपाळ मेट्रो रेल्वे प्रकल्पाच्या अंमलबजावणीला मंजुरी दिली. विवरण : करोंद ते एम्स कॉरिडॉर्सची लांबी 14.99 किमी असेल आणि बहुतांश विकसित तर थोडा भाग भुयारी ( भोपाळ रेल्वे स्थानक आणि बस स्थानक)असेल आणि एकूण 16 स्थानके असतील.(14-उन्नत तर 2-भुयारी) भडभडा ते रत्नागिरी तिराहा हा कॉरिडॉर 12.88 किमी लांबीचा असेल आणि यातील सर्व 14 स्थानके विकसित असतील. यामुळे शहरात किफायतशीर, विश्वासार्ह, सुरक्षित आणि वेगवान वाहतूक व्यवस्था उपलब्ध होईल. तसेच अपघात, प्रदूषण, प्रवासाचा वेळ, इंधनाचा वापर, समाज-विरोधी घटना कमी होतील आणि शाश्वत विकासासाठी जमिनीचा वापर आणि विस्तार यांचे नियमन होईल. प्रकल्पाचा एकूण खर्च 6941.40 कोटी रुपये असून चार वर्षात हा प्रकल्प पूर्ण केला जाईल. लाभ: भोपाळमधील 23 लाख लोकसंख्येला भोपाळ मेट्रो रेल्वे प्रकल्पामुळे प्रत्यक्ष वा अप्रत्यक्ष लाभ होण्याची शक्यता आहे. रेल्वे आणि बस स्थानकांशी हे कॉरिडॉर्स विविध ठिकाणी जोडलेले असतील. या प्रकल्पातून भाडे आणि जाहिराती स्वरूपात तसेच टीओडी आणि टीडीआरच्या माध्यमातून महसूल मिळेल. या मेट्रो रेल्वे कॉरिडॉर लगतच्या रहिवासी भागाला या प्रकल्पाचा लाभ होणार असून त्यांना शहरातील विविध भागात पोहचणे सोयीचे होईल. करोंद ते एम्स कॉरिडॉर शहराच्या मध्यवर्ती भागातून जाणार असून बस, रेल्वे स्थानक आणि एम्सच्या दाट लोकवस्तीच्या भागाला जोडेल. भडभडा ते रत्नागिरी कॉरिडॉर आगामी स्मार्ट सिटीच्या क्षेत्र आधारित विकास(एबीडी)ला बीएफआयईएल आणि आसपासच्या औद्योगिक भागाला जोडेल. नागरिक, प्रवासी, औद्योगिक कर्मचारी , पर्यटक यांना ही मेट्रो रेल्वे पर्यावरण-स्नेही आणि शाश्वत सार्वजनिक वाहतूक सेवा पुरवेल. प्रगती: या प्रकल्पाच्या अंमलबजावणीसाठी मध्य प्रदेश मेट्रो रेल कं .लि. ची स्थापना करण्यात आली आहे. भोपाळ मेट्रो रेल्वे प्रकल्पाला केंद्र सरकार आणि मध्य प्रदेश सरकार समप्रमाणात आणि युरोपिअन इन्व्हेस्टमेंट बँकेकडून अंशतः कर्ज स्वरूपात अर्थसहाय्य पुरविण्यात येईल. भोपाळ मेट्रो रेल्वे प्रकल्पासाठी सल्लागार म्हणून मे. लुईस बर्गर एसएएस आणि मे. जिओडेटा इंजिनीरिंग यांच्यासह मे . डीबी इंजिनीअरिंग अँड कन्सल्टिंग यांची नियुक्ती करण्यात आली आहे. पहिल्या टप्प्यातील कामासाठी निविदा मागवण्यात आल्या असून लवकरच काम सुरु होईल.